Ring Kirke
Ring Kirke, to nu nedrevne kirker ved landsbyen Ring, sydvest for Brædstrup i Østjylland.
Den første, ret lille, romanske Ring Kirke fra ca. 1200 bestod af skib og kor. Den blev revet ned i 1870 for at give plads for en noget større kirke med skib, kor, korte korsarme og tårn med pyramidespir. Også denne kirke blev nedrevet, idet man ønskede at placere sognekirken i sognets opblomstrende stationsby Brædstrup. Den tredje kirke i sognet, Brædstrup Kirke, større end de to tidligere, blev indviet i 1941. Den rummer en del bygningselementer og inventar fra de to kirker i Ring.
Placeringen af de to første kirker er markeret med en mindesten.